વનસ્પતિઓનો અભ્યાસ કરતી એક વ્યક્તિએ કોઈ અજાણ્યા મૂળને જમીનમાંથી ખેંચી કાઢ્યું. પછી કુતૂહલથી પ્રેરાઈને તેમણે એ જાણવા પ્રયત્ન કર્યો કે આને ખાઈએ તો કેવું લાગે? શું થાય? તેમણે તે કંદના ઉપરના પાંદડાઓ કંદસહિત ચાવીને તેનો રસ ગળા નીચે ઉતાર્યો. તેનાથી તેને મોઢામાં અને છાતીમાં બળતરા થવા માંડી અને કંઇક અંશે ન ગમે તેવી તીવ્ર વાંસ પણ આવવા માંડી. પરંતુ થોડી ક્ષણો પછી તેને આશ્ચર્ય થયું, ઘણાં સમયથી થયેલો ત્રાસદાયક પેટનો દુખાવો ક્રમશઃ ઘટવા માંડ્યો. જો કે આ ઘટનાથી આપણને ભારતીયોને કંઈ નવાઈ જેવું લાગે તેમ નથી. કારણ કે આપણે ત્યાં સૌરાષ્ટ્રના ઘણાં ખેડૂત કુટુંબો વર્ષોથી સવારના શિરામણમાં દહીંમાં બાજરીનો રોટલો ચોળીને એમાં લસણની ચટણી નાખીને ખાય છે. અને ઘણાં રોગોના જીવાણુઓની વણજારને જાણે-અજાણે દૂર હડસેલે છે. આ ઉપરાંત, ઘણાં વડીલો પેટ અને શરીરના અન્ય ભાગમાં થતાં દુખાવા માટે લસણનો ઉપયોગ કરવાનું સૂચન કરે છે. ચરક-સુશ્રુતના જમાનાથી લસણનું મૂલ્ય આપણે ત્યાં વધારે છે.